作者：胡惠斋
词牌/韵律：百字令・念奴娇

paragraphs: 小斋幽僻，久无人到此，满地狼藉。
几案尘生多少憾，把玉指亲传踪迹。
画出南枝，正开侧面，花蕊俱端的。
可怜风韵，故人难寄消息。
非共雪月交光，这般造化，岂费东君力。
只欠清香来扑鼻，亦有天然标格。
不上寒窗，不随流水，应不钿宫额。
不愁三弄，祗愁罗袖轻拂。